אגוסטין דלגאדו
קריירת משחק > נבחרת אקוודור

דלגאדו החל את דרכו בנבחרת אקוודור ב-17 באוגוסט 1994, בהפסד החוץ 2-0 לפרו במשחק ידידות.
עד לשלהי שנת 1996 ערך דלגאדו שלוש הופעות בלבד במדי הנבחרת, אך אז החל להשתלב באופן סדיר בהרכבה של אקוודור. ב-4 באוקטובר 1996 כבש את שעריו הראשונים במדי הנבחרת, כשהשלים צמד בניצחונה של אקוודור 2-1 על ג'מייקה במשחק ידידות. הוא היה שותף לניסיון הנבחרת להעפיל ממוקדמות מונדיאל 1998, ללא הצלחה.
דלגאדו זומן על ידי פרנסיסקו מטוראנה לסגל הנבחרת לקראת קופה אמריקה 1997. דלגאדו, שלא שותף בתיקו המאופס מול ארגנטינה במשחק הראשון, עלה בהרכב ושיחק מחצית אחת בניצחון 2-0 על פרגוואי, ושותף כמחליף לכעשר דקות בניצחון 2-1 על צ'ילה שהבטיח לאקוודור את המקום הראשון בבית. דלגאדו לא שותף בהפסדה של אקוודור בפנדלים למקסיקו ברבע הגמר.
לאחר כשנתיים ללא הופעה בינלאומית, חזר דלגאדו לסגל הנבחרת ואף זומן על ידי המאמן קרלוס סביליה לסגל הנבחרת לקראת קופה אמריקה 1999. דלגאדו פתח ושיחק מחצית אחת בהפסד 3-1 לארגנטינה במשחק הראשון. במשחק השני, בו נוצחה אקוודור 2-1 על ידי אורוגוואי, עלה דלגאדו מהספסל בדקה ה-65, ולא שותף בהפסד 2-1 לקולומביה שנעל טורניר עגום של אקוודור, ללא נקודות.
כחצי שנה לאחר טורניר הקופה, החלו מוקדמות מונדיאל 2002. אקוודור, תחת המאמן הרנן דריו גומס, הפגינה יכולת מרשימה וסיימה את הטורניר במקום השני בבית, תוך שהיא מקדימה את ברזיל. דלגאדו היה לכוכב הגדול של הנבחרת במוקדמות, כששותף ב-16 מתוך 18 משחקים והיה למלך השערים של הבית הדרום אמריקאי עם תשעה שערים (במשותף עם הרנן קרספו הארגנטינאי). בזכות היכולת המרשימה, הבטיחה אקוודור העפלה ראשונה בתולדותיה לטורניר המונדיאל. בתווך, השתתפה הנבחרת של גומס בקופה אמריקה 2001. בניגוד לשני הטורנירים הקודמים, הפעם היה דלגאדו לשחקן הרכב קבוע ושיחק לאורך כל שלושת משחקיה של אקוודור בטורניר. אקוודור פתחה עם הפסדים של 4-1 לצ'ילה ו-1-0 לקולומביה, וגם ניצחון 4-0 על ונצואלה עם צמד של דלגאדו לא הספיקו לה על מנת לעלות שלב.
דלגאדו, הכוכב הגדול של טורניר המוקדמות, זומן לסגל של גומס לקראת מונדיאל 2002 בקוריאה הדרומית וביפן. על אף שהגיע בכשירות חלקית בלבד לטורניר, עלה דלגאדו בהרכב ושיחק לאורך כל שלושת משחקיה של אקוודור בטורניר. במשחק הראשון הפסידה אקוודור 2-0 לאיטליה. במשחק השני פגשה אקוודור את מקסיקו, וכבר בדקה החמישית כבש דלגאדו בנגיחה את שערה הראשון של אקוודור בתולדותיה בגביע העולם. בהמשך הפכה מקסיקו את התוצאה וניצחה 2-1. במשחק השלישי והאחרון גברה אקוודור 1-0 על קרואטיה, וסיימה את דרכה בטורניר.
הטורניר האחרון של גומס כמאמן הנבחרת היה קופה אמריקה 2004, אליו זומן דלגאדו. היה זה טורניר הקופה הרביעי והאחרון שלו בקריירה. במשחק הראשון מול ארגנטינה עלה דלגאדו מהספסל במחצית, ואף השווה בדקה ה-62 את התוצאה ל-1-1, אלא שעד לסיום ספגה אקוודור חמישה שערים נוספים והובסה 6-1. במשחק השני עלה דלגאדו בהרכב בהפסד 2-1 לאורוגוואי, ושמר על מקומו גם בהפסד 2-1 למקסיקו, בו כבש את השער המצמק של נבחרתו. אקוודור הודחה בתום שלב הבתים ללא נקודות.
לאחר טורניר הקופה החלש, הוחלף גומס בלואיס פרננדו סוארס, שהשלים עם אקוודור העפלה שנייה ברציפות למונדיאל. אקוודור סיימה במקום השלישי בבית הדרום אמריקאי של מוקדמות מונדיאל 2006, אחרי ברזיל וארגנטינה. דלגאדו כבש חמישה שערים ב-11 הופעות בטורניר המוקדמות, ועם העפלתה של אקוודור למונדיאל הצהיר כי יהיה זה הטורניר שינעל את הקריירה הבינלאומית שלו.
דלגאדו זומן על ידי סוארס לסגל לקראת מונדיאל 2006 בגרמניה על תקן של חלוץ הרכב פותח. במשחק הפתיחה שלה בטורניר הדהימה אקוודור, עם דלגאדו בהרכב, את פולין. בדקה השמונים קבע דלגאדו את תוצאת המשחק, 2-0, לאחר שהשלים התקפה מתפרצת כשגלגל פנימה מול רשת חשופה. במשחק השני שוב עלה דלגאדו בהרכב מול קוסטה ריקה. בדקה ה-54 השתלט דלגאדו על כדור קשה בצד ימין של הרחבה, נתן לכדור לקפץ על הקרקע ומהאוויר בעט בעוצמה פנימה כדי לקבוע 2-0, בדרך לניצחון 3-0 בסיום. אקוודור, שהבטיחה את העפלתה ההיסטורית לשמינית הגמר, שמרה כוחות במשחק השלישי בו הובסה 3-0 על ידי גרמניה המארחת, במשחק בו דלגאדו לא שותף. בשמינית הגמר פתח דלגאדו בהרכב ושיחק לאורך כל המשחק, כשאקוודור הפסידה 1-0 לאנגליה וסיימה את דרכה בטורניר.
בתום המונדיאל סיים דלגאדו את דרכו הבינלאומית. עם 31 שערים ב-71 הופעות, דלגאדו הוא מלך השערים בכל הזמנים של נבחרת אקוודור.